**ZAKON**

**O IZMJENAMA I DOPUNAMA ZAKONA**

**O PENZIJSKOM REZERVNOM FONDU REPUBLIKE SRPSKE**

Član 1.

U Zakonu o Penzijskom rezervnom fondu Republike Srpske („Službeni glasnik Republike Srpske“, br. 73/08, 50/10, 102/12 i 20/18) u članu 6. u stavu 1. u tački e) poslije riječi: „Bosni i Hercegovini“ dodaju se zapeta i riječi: „državama članicama EU, OECD-a i Cefte,“.

Član 2.

U članu 12. u stavu 2. poslije riječi: „preduzećima“ dodaju se zapeta i riječi: „kao i zajedno sa akcijama iz portfelja Fonda za restituciju“.

Član 3.

U članu 13. poslije stava 3. dodaje se novi stav 4, koji glasi:

„(4) Izuzetno od stava 1. tačka đ) ovog člana, imovina Rezervnog fonda može da se ulaže i u dužničke hartije od vrijednosti kojima se ne trguje na berzi ili drugom uređenom javnom tržištu u trenutku njihovog sticanja ako:

a) uslovi emisije uključuju obavezu da će emitent podnijeti zahtjev za uvrštenje na berzu ili drugo uređeno javno tržište, a uvrštenje će se izvršiti najkasnije u roku od godinu dana od dana upisa tih hartija od vrijednosti u Centralni registar ili

b) je nadležni organ emitenta donio odluku o uvrštenju emitovanih dužničkih hartija od vrijednosti na berzu ili drugo uređeno javno tržište, koja je objavljena na internet stranicama emitenta, a uvrštenje će se izvršiti najkasnije u roku od godinu dana od dana upisa tih hartija od vrijednosti u Centralni registar.“

Član 4.

U članu 14. u stavu 3. u tački g) riječi: „prvoklasnim ili kvalitetnim“ zamjenjuju se riječima: „odgovarajućim kvalitetno naplativim“.

U tački đ) broj: „20“ zamjenjuje se brojem: „35“.

Stav 4. mijenja se i glasi:

„(4) Nadzorni odbor Društva za upravljanje donosi akt kojim propisuje odgovarajući kvalitetno naplativi kolateral, koji može biti prihvaćen kao obezbjeđenje korporativne dužničke hartije od vrijednosti emitenta, za potrebe ulaganja imovine Rezervnog fonda u skladu sa ograničenjem iz stava 3. tačka g) ovog člana.“

Član 5.

Ovaj zakon stupa na snagu osmog dana od dana objavljivanja u „Službenom glasniku Republike Srpske“.

Broj: 02/1-021-931/21 POTPREDSJEDNIK

Datum: 25. novembra 2021. godine NARODNE SKUPŠTINE

Denis Šulić